A csirkehús kivitele nőtt, a pulykáé visszaesett

Az AKI vágási statisztikai adatai szerint Magyarországon 500 ezer tonna (élősúly) baromfit vágtak le 2023 első kilenc hónapjában, 7 százalékkal többet, mint 2022 azonos időszakában. Ebből a vágócsirke 372 ezer tonnát (+9 százalék), a vágópulyka 52 ezer tonnát (–18 százalék) tett ki.

A KSH adatai szerint Magyarországon a baromfihúsok exportja 3 százalékkal 137 ezer tonnára emelkedett 2023 első nyolc hónapjában 2022 hasonló időszakához viszonyítva. A csirkehús kivitele 18 százalékkal 98 ezer tonnára nőtt, míg a pulykahúsé 41 százalékkal 13 ezer tonnára csökkent. A baromfihúsimport 10 százalékkal csaknem 60 ezer tonnára emelkedett 2023. január és augusztus között az előző év hasonló időszakához viszonyítva. Ezen belül a csirkehús beszállítása 11 százalékkal 45 ezer tonnára, a pulykahúsé 12 százalékkal 3 ezer tonnára nőtt.

Az AKI PÁIR adatai szerint Magyarországon a vágócsirke élősúlyos termelői ára 18,6 százalékkal 491,7 forint/kilogrammra, a vágópulykáé 24,6 százalékkal 676,1 forint/kilogrammra emelkedett 2023 első negyvennégy hetében 2022 azonos időszakához képest. A csirkemellfilé feldolgozói értékesítési ára 5,6 százalékkal 1938 forint/kilogrammra, a csirkecombé 8,9 százalékkal 905 forint/kilogrammra, a csirkemell (összesen) ára 5,6 százalékkal 1909 forint/kilogrammra emelkedett, míg a csontos csirkemellé 3,1 százalékkal 1288 forint/kilogrammra mérséklődött 2023 első negyvennégy hetében 2022 azonos időszakához képest.

További információk e témában az Agrárpiaci jelentések – Baromfi című kiadványunkban olvashatók, mely innen érhető el: 22. szám.

Sajtókapcsolat:

* +36 1 217 1011
* aki@aki.gov.hu

|  |  |
| --- | --- |
|  | © Agrárközgazdasági Intézet |

Eredeti tartalom: Agrárközgazdasági Intézet

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/8463/a-csirkehus-kivitele-nott-a-pulykae-visszaesett/